Boekoorsig: Profesie-Bybel Nuwe TestamentDie Profesie-Bybel Nuwe Testament word deur Luca, Penguin Random House se Christelike druknaam, uitgegee. Die Profesie-Bybel Nuwe Testament is die volledige 2020-vertaling van die Bybelgenootskap van Suid-Afrika se Nuwe Testament en bevat ook 50 insiggewende artikels oor profesie geskryf deur ’n teoloog en navorsingsgenoot aan die Universiteit Stellenbosch. Daar is ook talle diagramme en tabelle ter illustrasie. Die Profesie-Bybel (hardeband) beslaan 480 bladsye en is beskikbaar in bruin en maroen. Die profetiese inhoud en belang van elke Nuwe Testamentiese Bybelboek word in meegaande inleidings weergegee. Die temas van die artikels belig uiters interessante onderwerpe soos die interpretasie van Messiaanse profesieë, geheimenisse en profesieë, hierdie bedeling en die bedeling(s) wat kom, die Kerk en profesie, die opneming van die Kerk en Christus se terugkeer, Israel en profesie, die laaste dae, tekens van die tye, geboortepyne, die Antichris, die merk van die dier, die slag van Armageddon, die laaste rebellie en oordeel en die Nuwe Jerusalem. Lesers mag dalk wonder waarom klem gelê moet word op die profetiese aard van die Bybel en die beloftes van God wat nog in vervulling moet kom. Die lokteks op die agterblad verskaf hier ’n antwoord: “Profesie moedig ’n heilige lewe aan, dit motiveer gelowiges om vir Christus te arbei en dit waarsku teen misleiding. ’n Studie van Bybelse profesieë het praktiese gevolge, dit oriënteer die leser aangaande die lewe, dood en opstanding, die toekoms anderkant die graf en waarheen God met Sy skepping op pad is. Die Profesie-Bybel wil die leser se begrip oor Bybel profesieë aanwakker, ontwikkel en uitbrei.” Deur die lees van Bybelse profesieë besef mens maar net weer dat God in beheer van alles is; dat daar wel vir gelowiges hoop en ’n toekoms in Christus is om na uit te sien. Die voorwoord lig dit so mooi uit: “Vervulde profesie wys dat God getrou is om sy beloftes na te kom. Dit wys ook dat die Woord van God waar is. Omdat God waar en getrou is, kan Hy geglo en vertrou word om steeds-onvervulde profesieë ook te vervul.” God is soewerein oor die geskiedenis en tyd; Hy is gister, vandag en môre dieselfde. Wanneer gelowiges uitsien om God se beloftes tot vervulling te sien kom, moedig dit ons aan om ons lewens in lyn met sy wil te bring, vir Hom te arbei en ander van Hom te vertel sodat húlle ook na ’n hoopvolle toekoms kan uitsien. Veral in vandag se tyd waar misleiding aan die orde van die dag is, is dit belangrik dat gelowiges wéét wat die Bybel sê sodat ons ons oë op Christus kan hou, koersvas navigeer en nie verlei word om af te dwaal nie. Ons durf nie profesieë geringskat nie. “Die boek Openbaring beloof selfs seën vir elkeen wat dié profesie lees, hoor en bewaar (Op 1:3).” Daar is so baie dinge rondom die leer oor die laaste dinge (eskatologie) wat verwarrend of moeilik is om te verstaan. Van die artikels vervat in die Profesie-Bybel handel juis hieroor, want “Profetiese waarhede is nie onbelangrik, té omstrede, of buite die bereik van gelowiges nie” (7). “Skaduwees van profesieë oor die toekoms val vandag reeds oor wêreldgebeure. Dit impliseer dat onvoorwaardelike en steeds-onvervulde profesieë oor die laaste dinge nader spoed” (8). Hoe bevoorreg is ons nie om in hierdie dae te lewe nie! En hoe absoluut wonderlik dat ons toegang het tot ’n boek soos die Profesie-Bybel wat ons help verstaan en voorberei om God se beloftes te sien waar word! Ek beveel die Profesie-Bybel aan vir elke gelowige. Dis boeiende en leersame leesstof waaraan mens kan herkou en met ander oor gesels. Ek gaan my kopie gereeld raadpleeg. Dit is ook ’n uitstekende geskenk om aan ander te gee. Skaf die Profesie-Bybel Nuwe Testament by deelnemende boekhandelaars aan of bestel dit hier (bruin) of hier (maroen).